ค่ายใบโพธิ์คึกบุกสินเชื่อบ้านปีนี้1.2แสนล.
ไทยพาณิชย์คึกปรับสินเชื่อบ้านขึ้นเป็น 1.1-1.2 แสนล้านบาท หลังสินเชื่อทะลัก
10 ต.ค. 2555

ไทยพาณิชย์คึกปรับสินเชื่อบ้านขึ้นเป็น 1.1-1.2 แสนล้านบาท หลังสินเชื่อทะลัก
นางพิกุล ศรีมหันต์ ผู้ช่วยผู้จัดการใหญ่ สายสินเชื่อเพื่อที่อยู่อาศัย ธนาคารไทยพาณิชย์ เปิดเผยว่า ธนาคารได้ปรับประมาณการเติบโตของสินเชื่อบ้านปล่อยใหม่เพิ่มขึ้นเป็น 1.1-1.2 แสนล้านบาท จากเดิม 8 หมื่นล้านบาท เนื่องจากช่วง 9 เดือนที่ผ่านมาสินเชื่อขยายตัวไปแล้ว 9.5 หมื่นล้านบาท หรือเติบโตขึ้น 9% แบ่งเป็นสินเชื่อบ้าน 8 หมื่นล้านบาท และสินเชื่อบ้านแลกเงิน 1.5 หมื่นล้านบาท
นางพิกุล กล่าวว่า ในช่วงที่เหลือของปีคาดว่าจะสามารถปล่อยกู้เพิ่มได้อีกราว 2.5 หมื่นล้านบาท เนื่องจากในไตรมาสนี้จะมีโครงการที่อยู่อาศัยแนวสูงสร้างเสร็จใหม่เข้าสู่ตลาดอีกหลายโครงการ ทั้งในพื้นที่กรุงเทพฯ และหัวเมืองสำคัญ เช่น หัวหิน พัทยา ภูเก็ต ชลบุรี ขอนแก่น เชียงใหม่ ขณะเดียวกันยอดขายบ้านแนวราบก็จะเริ่มกลับเข้าสู่ภาวะปกติ จึงคาดว่าจะมียอดโอนเกิดขึ้นไม่ต่ำกว่า 5 หมื่นล้านบาท
“ยอดโอนที่จะเกิดขึ้นในไตรมาสสุดท้ายนี้ ธนาคารหวังส่วนแบ่งเอาไว้ราว 2 หมื่นล้านบาท อีก 5,000 ล้านบาท จะมาจากสินเชื่อมายโฮม มายแคช ซึ่งถ้าทำได้จะทำให้ธนาคารปิดยอดสินเชื่อทั้งปีได้ที่ 4 แสนล้านบาท” นางพิกุล กล่าว
ล่าสุด ธนาคารไทยพาณิชย์ได้ปรับขึ้นอัตราดอกเบี้ยคงที่สำหรับการกู้ซื้อบ้านในปีแรกขึ้นอีก 0.25% เพื่อบริหารต้นทุน ทำให้ดอกเบี้ยกู้บ้านในปีแรกปรับเพิ่มขึ้นเป็น 2.753% และได้ออกสินเชื่อบ้านพิเศษคิดดอกเบี้ยคงที่ 2.9% เป็นระยะ 1 ปี เพื่อรองรับลูกค้าที่พลาดซอฟต์โลน